google/wiki40b huggingface dataset:
Πανελλήνιο πρωτάθλημα στίβου γυναικών 1932

Το Β΄ Πανελλήνιο πρωτάθλημα στίβου γυναικών 1932 διεξήχθη την Κυριακή 23 και την Τετάρτη 26 Οκτωβρίου 1931 στο Παναθηναϊκό Στάδιο της Αθήνας με διοργανωτή το ΣΕΓΑΣ και περιλάμβανε 9 αγωνίσματα α΄ και 8 β΄ κατηγορίας. Πολυνίκης σύλλογος αναδείχθηκε ξανά ο Α.Ο. Παλαιού Φαλήρου. Μάλιστα πέτυχε το "νταμπλ" , αφού κατέκτησε και το ανδρικό πρωτάθλημα,  κάτι που δεν είχε συμβεί ξανά.

Οι Μηνιαίοι Αγώνες

Τον Ιανουάριο του 1932 εκλέχτηκε νέα Τεχνική Επιτροπή Γυναικείου Αθλητισμού (Τ.Ε.Γ.Α.) του ΣΕΓΑΣ, η οποία αμέσως πήρε πρωτότυπες πρωτοβουλίες. Πρόεδρος της Τ.Ε.Γ.Α. εκλέχτηκε ο Κ. Σπανούδης και μέλη η κ. Σκαραμαγκά, η δις Ν. Σπανούδη, η δις Χατζηκωνσταντίνου και οι κ.κ. Κατσαμπής, Κασσιμάτης, Λωρέντης, Κόπανος, Γαλακάτος και Μανούσης. Η νέα επιτροπή καθιέρωσε τους Μηνιαίους Γυναικείους Αγώνες, ώστε να διευκολύνει τη συμμετοχή περισσοτέρων νέων αθλητριών, απευθυνόμενη και σε μη αθλούμενες νεανίδες. Τη διοργάνωση των Α΄ Μηνιαίων Αγώνων Γυναικών ανέλαβαν από κοινού ο Πανιώνιος, ο Ολυμπιακός Σ.Φ.Π. και ο Α.Ο. Π. Φαλήρου. Διεξήχθησαν στις 27 Μαρτίου 1932 στο Παναθηναϊκό Στάδιο σε εννιά αγωνίσματα: 80μ (α΄ και β΄ κατηγορίας), ύψος (α΄ και β΄), μήκος (α΄ και β΄), ακόντιο (α΄), σκυταλοδρομία 4Χ75μ (α΄) και 4Χ50μ (β΄). Ο Β΄ Μηνιαίος Αγώνας διοργανώθηκε στις 8 Μαΐου από τον Ολυμπιακό και το Π. Φάληρο. Ακολούθησαν και άλλοι μηνιαίοι αγώνες στην Αθήνα και στην επαρχία ως το φθινόπωρο.

Οι Πανελλήνιοι

Οι πανελλήνιοι αγώνες σημείωσαν μεγάλη επιτυχία και η παρουσία των Ελληνίδων αθλητριών χαρακτηρίστηκε από τον τύπο ως "μεγαλειώδης". Συμμετείχαν 53 αθλήτριες από 7 συλλόγους, μεταξύ των οποίων μία κοπέλλα από τη Χίο. Οι περισσότερες ήταν μαθήτριες και είναι χαρακτηριστικό πως μεταξύ των σωματείων υπήρχε και η αθλητική ομάδα ενός σχολείου, του Ζ΄ Γυμνασίου Θηλέων, με πρωτοβουλία της γυμνάστριας δίδος Παππά. Όπως και την προηγούμενη χρονιά, επειδή υπήρχαν και αθλήτριες μικρότερης ηλικίας, εκτός από αγωνίσματα Α΄ κατηγορίας (γυναικών-νεανίδων, 17 ετών και άνω), διεξήχθησαν και αγωνίσματα Β΄ κατηγορίας (κορασίδων, 14 ως 16 ετών). Τους αγώνες παρακολούθησαν αρκετοί θεατές και όπως σημειώνεται χαρακτηριστικά την πρώτη ημέρα: "Οι χθεσινοί θεαταί των γυναικείων αθλητικών αγώνων υπερέβησαν εις όγκον τους ανδρικούς πανελληνίους αγώνας". Πολυνίκης αθλήτρια υπήρξε η Κύπρια Δομνίτσα Λανίτου, κόρη του βουλευτή Κύπρου Νικόλαου Λανίτη, η οποία σχεδόν σε όσα αγωνίσματα μετείχε σημείωσε νέα ρεκόρ. Στη Β΄ κατηγορία διακρίθηκε και η αδερφή της Ισμήνη Λανίτου. Στον προγραμματισμό αναφέρονται και τα άλματα ύψους και μήκους άνευ φοράς που είχαν διεξαχθεί και το 1931 αλλά στα αποτελέσματα δεν εμφανίζονται. Πιθανότατα δεν διεξήχθησαν.
Ευγένιος Φωκάς

Βιογραφικά στοιχεία

Γεννήθηκε στην Σάμη Κεφαλονιάς στις 20 Ιουλίου 1903 και ήταν γιος του Αναστασίου Φωκά και της Αφροδίτης Ζερβού. Αδελφός του ήταν ο Νικόλαος Φωκάς. Σπούδασε στην ιατρική σχολή του Πανεπιστημίου Αθηνών, του οποίου έγινε και διδάκτωρ, και εργάστηκε ως ιατρός. Συμπλήρωσε τις σπουδές του στο Παρίσι και στο Βερολίνο. Το 1937 εξελέγη υφηγητής της ιατρικής σχολής Αθηνών και το 1940, ύστερα από παρέμβαση του πεθερού του, Ιωάννη Μεταξά, διορίστηκε καθηγητής στη νεοϊδρυθείσα έδρα της Υδροθεραπείας και Ιατρικής Κλιματολογίας στο Πανεπιστήμιο Αθηνών. Το 1942 συνελήφθη από τους Γερμανούς και φυλακίστηκε ενώ παράλληλα απολύθηκε από την πανεπιστημιακή του θέση. Στις 11 Δεκεμβρίου 1944 συνελήφθη στην έπαυλη που διέμενε στην Κηφισιά από τους κομμουνιστές και κρατήθηκε όμηρος για έναν μήνα, οπότε και απέδρασε. Το 1945 επανιδρύθηκε η έδρα του που είχε καταργηθεί επί γερμανικής κατοχής και εξελέγη τακτικός καθηγητής. Αποχώρησε από το Πανεπιστήμιο το 1968.
Διετέλεσε διευθυντής της α΄ παθολογικής κλινικής του Πανεπιστημίου Αθηνών, μέλος του Ανωτάτου Υγειονομικού Συμβουλίου (1963), κοσμήτορας της ιατρικής σχολής (1953) και πρύτανης (1960-1961) του Πανεπιστημίου Αθηνών. Η πρυτανική του θητεία συνέπεσε με την ριζοσπαστικοποίηση του φοιτητικού κινήματος ενώ η άρνηση του να καταδικάσει την άγρια αστυνομική βία κατά των φοιτητών προκάλεσε έντονες αντιδράσεις στις τάξεις των φοιτητών, οι οποίοι αξίωσαν την παραίτησή του.
Το 1963 αναγορεύθηκε επίτιμος διδάκτωρ του Πανεπιστημίου του Παρισιού. Επίσης είχε συγγράψει έργα ιατρικού περιεχομένου. Επί θητείας του ως πρύτανη θεμελιώθηκε η νέα πανεπιστημιούπολη στην περιοχή Ζωγράφου.
Απεβίωσε στην Αθήνα τον Νοέμβριο του 1970 και ενταφιάστηκε στο Α΄ Νεκροταφείο Αθηνών. Ήταν παντρεμένος με την Νανά Μεταξά, κόρη του Ιωάννη Μεταξά και είχε δύο κόρες την Αφροδίτη-Αυγούστα (Ντίτα) Κοτζιά και την Ιωάννα Φωκά - Μεταξά.
Διοικητική διαίρεση της Ελλάδας 1997

Με τη διοικητική διαίρεση του 1997, που προέκυψε με την εφαρμογή του σχεδίου «Καποδίστριας», πραγματοποιήθηκε την 1/1/1999 η συνένωση παλαιότερων δήμων και κοινοτήτων σε μεγαλύτερους δήμους, με σκοπό τη βελτιστοποίηση της δημόσιας διοίκησης στο επίπεδο της πρωτοβάθμιας τοπικής αυτοδιοίκησης. Μετά το σχέδιο «Καποδίστριας» η Ελλάδα απαρτιζόταν από 13 περιφέρειες, 51 νομούς και 1.033 δήμους και κοινότητες (900 δήμους και 133 κοινότητες). Παράλληλα καταργήθηκαν οι επαρχίες. Οι νομαρχιακές αυτοδιοικήσεις και οι δήμοι ήταν αυτοδιοικούμενοι, καθώς οι αρχές τους εκλέγονταν με καθολική ψηφοφορία ανάμεσα στους μόνιμους κατοίκους.
Τα γεωγραφικά όρια των νομαρχιακών αυτοδιοικήσεων ταυτίζονταν με αυτά των αντίστοιχων νομών. Εξαίρεση αποτελούσαν ο νομός Αττικής, που υποδιαιρείτο σε τρεις νομαρχιακές αυτοδιοικήσεις (Αθηνών - Πειραιώς, Ανατολικής Αττικής και Δυτικής Αττικής), καθώς και οι νομοί της περιφέρειας Ανατολικής Μακεδονίας και Θράκης που συγκροτούσαν δύο νομαρχιακές αυτοδιοικήσεις (κοινώς υπερνομαρχίες), την Νομαρχιακή Αυτοδιοίκηση Έβρου - Ροδόπης και την Νομαρχιακή Αυτοδιοίκηση Δράμας - Καβάλας - Ξάνθης. Έτσι ο νομός Αττικής περιλάμβανε 4 νομαρχίες, καθώς η Νομαρχιακή Αυτοδιοίκηση Αθηνών - Πειραιώς περιλαμβάνε τις νομαρχίες (επισήμως «νομαρχιακά διαμερίσματα») Αθηνών και Πειραιώς, ενώ στην περιφέρεια Ανατολικής Μακεδονίας και Θράκης οι 5 νομαρχίες (νομαρχιακά διαμερίσματα) αντιστοιχούσαν με τους νομούς.
Πλαγιοχώρι Κιλκίς

Γεωγραφία-ιστορία

Το Πλαγιοχώρι βρίσκεται βορειοδυτικά της πόλης του Κιλκίς σε απόσταση 17,5 χλμ. Χαρακτηρίζεται ως προσφυγικό χωριό αφού μετά τους Βαλκανικούς πολέμους και την ανταλλαγή πληθυσμών, η Επιτροπή Αποκατάστασης Προσφύγων (ΕΑΠ) εγκατέστησε 23 οικογένειες προσφύγων (62 άτομα) από τον Πόντο. Η παλιά ονομασία του χωριού, από την εποχή της τουρκοκρατίας, ήταν Κολυμπαλάρ ή Καλύβια και αναφέρεται το 1919 στο ΦΕΚ 48Α-05/03/1919 να προσαρτάται στην τότε κοινότητα Βυρλάν (Αναβρυτού). Μετονομάστηκε σε Πλαγιοχώριον το 1927. Σύμφωνα με το πρόγραμμα Καλλικράτης, μαζί με το Αναβρυτό αποτελούν την τοπική κοινότητα Αναβρυτού που ανήκει στη δημοτική ενότητα Κρουσσών του δήμου Κιλκίς και σύμφωνα με την απογραφή 2011 έχει πληθυσμό 14 μόνιμους κατοίκους.
Αστέρας Βουλιαγμένης

Ο Αστέρας Βουλιαγμένης είναι ένα υπερπολυτελές θέρετρο που βρίσκεται στη χερσόνησο της Βουλιαγμένης. Μέσα σε αυτόν βρίσκεται, εκτός άλλων, ο Ναός του Απόλλωνα Ζωστήρα.
Το θέρετρο εγκαινιάστηκε στην τρέχουσα μορφή του τον Μάρτιο του 2019.
Θρησκεία στην Κροατία

Η πιο διαδεδομένη θρησκεία στην Κροατία είναι ο Χριστιανισμός, με την πλειονότητα του κροατικού πληθυσμού να αποτελεί μέλος της Ρωμαιοκαθολικής Εκκλησίας. Η Κροατία, βάση του συντάγματός της, δεν έχει επίσημη θρησκεία, καθώς η θρησκευτική ελευθερία και η ισότητα των θρησκειών και δογμάτων κατοχυρώνονται σε αυτό.

Δημογραφία

Σύμφωνα με την απογραφή του 2011, το 86,28% των Κροατών είναι Καθολικοί, ενώ το 4,4% είναι Ορθόδοξοι . Ακολουθούν οι Μουσουλμάνοι με 1,47%, οι Προτεστάντες με 0,34%, οι Άθεοι με 3,81%, οι Αγνωστικιστές και οι Σκεπτικιστές με 0,76% είναι αγνωστικιστές και σκεπτικιστές, ενώ το 2,17% του πληθυσμού δεν δήλωσε τη θρησκευτική του προτίμηση. Σύμφωνα με δημοσκόπηση της Γιούροστατ, του 2005, το 67% του πληθυσμού της Κροατίας πιστεύει ότι υπάρχει Θεός. Σε μια δημοσκόπηση του 2009, το 70% των πολιτών απάντησε ότι η θρησκεία αποτελεί σημαντικό μέρος της καθημερινής ζωής του. Ωστόσο, μόλις το 27,3% του πληθυσμού συμμετέχει τακτικά στις θρησκευτικές λειτουργίες.

Αλληλεπίδραση μεταξύ θρησκευτικής και κοσμικής ζωής

Τα δημόσια σχολεία επιτρέπουν τη θρησκευτική διδασκαλία σε συνεργασία με τις θρησκευτικές κοινότητες, ωστόσο η συμμετοχή των μαθητών δεν είναι υποχρεωτική. Τα θρησκευτικά μαθήματα διδάσκονται κυρίως στα δημόσια πρωτοβάθμια και δευτεροβάθμια σχολεία και συνήθως σε συντονισμό με την Καθολική Εκκλησία.
Οι δημόσιες αργίες περιλαμβάνουν τις θρησκευτικές ημέρες των Θεοφανίων, της Δευτέρας του Πάσχα, του Κόρπους Κρίστι, της Κοίμησης της Θεοτόκου, των Αγίων Πάντων, των Χριστουγέννων και του Αγίου Στεφάνου. Οι σημαντικότερες αργίες έχουν βάση το Καθολικό λειτουργικό έτος, αν και άλλοι πιστοί έχουν νομικά το δικαίωμα να εορτάσουν άλλες μεγάλες θρησκευτικές γιορτές.
Η τελετή του γάμου διεξάγεται από τις θρησκευτικές κοινότητες, που έχουν συμφωνίες με το κράτος ως επίσημα αναγνωρισμένες, εξαλείφοντας την ανάγκη για καταγραφή τους σε ληξιαρχείο.
Θεός το Φρούριον Ημών

Το «Θεός το Φρούριον ημών» ή «Θεός είναι το Φρούριο» (γερμ.: Ein' feste Burg ist unser Gott) είναι ο πιο γνωστός από τους ύμνους που έγραψε ο Μαρτίνος Λούθηρος. Ο Λούθηρος έγραψε τους στίχους και συνέθεσε τη μουσική του ύμνου μεταξύ του 1527 και του 1529. Έχει μεταφραστεί στα αγγλικά (το λιγότερο εβδομήντα φορές), στα ελληνικά και σε πολλές άλλες γλώσσες . Οι στίχοι είναι μια διασκευή του Ψαλμού 46 της Αγίας Γραφής. Στα ελληνικά η κλασσική μεταφορά του ύμνου είναι το Θεός το Φρούριον Ημών στην καθαρεύουσα, ενώ στη δημοτική απαντάται με τον τίτλο Θεός είναι το Φρούριο.
Το Φρούριο ημών είναι ένας από πιο αγαπημένους ύμνους της Λουθηρανικής και Προτεσταντικής παράδοσης. Έχει χαρακτηριστεί Πολεμικός Ύμνος της Μεταρρύθμισης για την επίδραση που είχε στην αύξηση της υποστήριξης προς τη Μεταρρύθμιση. Επίσης έχει προταθεί η χρησιμοποίησή του στις Ρωμαικαθολικές λειτουργίες.
Στα ελληνικά μεταφράστηκε από τον Ξενοφώντα Μόσχου.
Ναός του Απόλλωνα Ζωστήρα

Τοποθεσία και ανακάλυψη

Ο ναός αποκαλύφθηκε, περί το 1924, όταν παιδιά από το Ορφανοτροφείο της Βουλιαγμένης έπαιζαν στην ακτή, η οποία σήμερα είναι γνωστή ως η Ακτή του Αστέρα Βουλιαγμένης  (Astir Beach).  Η τοποθεσία του ναού βρίσκεται στο πίσω μέρος της παραλίας και περιβάλλεται από γκαζόν και θάμνους. Ο ναός είναι σχεδόν στο επίπεδο της θάλασσας και έτσι, συχνά κατά το παρελθόν, πλημμύριζε με νερά βρόχινα ή της θάλασσας, εκτός από τους καλοκαιρινούς μήνες.
Οι επιγραφές, οι οποίες βρέθηκαν στα ερείπια επιβεβαιώνουν ότι η περιοχή είναι ο Ναός του Απόλλωνα Ζωστήρα. Οι πρώτες ανασκαφές έγιναν από τους αρχαιολόγους Κωνσταντίνο Κουρουνιώτη και Μ. Πιττίδη, από το 1926 έως το 1927 και επιβεβαίωσαν τις αναφορές στις αρχαίες φιλολογικές πηγές: Ο Παυσανίας αναφέρει ότι αυτή ήταν η θέση του πιο σημαντικού ιερού του δήμου των Αλών Αιξωνίδων (αρχαία ελληνικά: Ἁλαὶ Αἰξωνίδες), της περιοχής με τις φυσικές αλυκές της Αιξωνής, από την λέξη «Αλαί» η οποία αναφερόταν στις παραθαλάσσιες περιοχές, στις οποίες υπήρχαν φυσικές «αλυκίδες» (= αλυκές), σε αντιδιαστολή με τις τεχνικές δεξαμενές (λάκκους) συλλογής άλατος, που ονομάζονταν αλοπήγια. Ο αρχαίος δήμος των Αλών Αιξωνίδων, ο οποίος βρισκόταν μεταξύ των δήμων της Αιξωνής και του Αναγυρούντος, περιλάμβανε τις τοποθεσίες, στις οποίες σήμερα βρίσκονται οι σύγχρονες περιοχές της Βούλας και της Βουλιαγμένης. 
Ο ναός βρίσκεται στο μεσαίο από τα τρία γλωσσίδια αμμουδιάς του γνωστού από την αρχαιότητα Ακρωτηρίου του Ζωστήρα (αρχαία ελληνικά: Ζωστήρ). Ο Ηρόδοτος γράφει ότι, μετά τη ναυμαχία της Σαλαμίνας, οι Πέρσες μπέρδεψαν τα βράχια του ακρωτηρίου για ελληνικά πλοία.

Λατρευτικές παραδόσεις

Ο Ναός του Απόλλωνα Ζωστήρα ήταν ο πλέον γνωστός ναός στον δήμο των Αιξωνίδων Αλών και σε αυτόν διεξάγονταν και τα Ζωστήρια, η ετήσια εορτή των Αλαιέων, ενώ ο ναός είχε εμβέλεια σε όλη την αρχαία Αττική, αλλά και απευθείας επικοινωνία με το μεγάλο ιερό της Δήλου.

Χριστιανική εκκλησία

Κατά τη διάρκεια της χριστιανικής–βυζαντινής περιόδου, έλαβαν χώρα ορισμένες επισκευές στον αρχαίο ναό του Ζωστήρα, οι τοίχοι του σηκού επεκτάθηκαν και ο ναός μετατράπηκε σε χριστιανική εκκλησία. Κατά την ίδια περίοδο κατασκευάστηκε και ένα βοηθητικό–συνοδευτικό κτίριο–οικία, το οποίο πιθανώς ήταν το σπίτι του ιερέα ή ξενώνας για προσκυνητές και ίσως να διευρύνθηκε έτι περεταίρω μεταγενέστερα, το οποίο ανακαλύφθηκε το 1936.
Έκτωρ ο Χίος

Ο Έκτωρ ήταν μυθικός βασιλιάς της Χίου.
Ήταν απόγονος του Άφικλου και αναφέρεται ότι πολέμησε κι έδιωξε από την Χίο τους Κάρες και Άβαντες που είχαν εγκατασταθεί εκεί κατά την βασιλεία του Οινοπίωνος. Ο Έκτωρ επανέφερε την υποχρέωση των βασιλιάδων της Χίου να θυσιάζουν στο Πανιώνιο μαζί με τους υπόλοιπους Ίωνες σύμφωνα με τον χρησμό που είχε λάβει ο Άφικλος. Για την ενέργεια του αυτή το κοινό των Ιώνων του έδωσε για ανταμοιβή έναν τρίποδα.
Μάξιμος Μουμούρης

Πρώτα χρόνια

Γεννήθηκε στην Αθήνα το 1976 όπου και μεγάλωσε. Ο πατέρας του είναι Έλληνας, ενώ η μητέρα του κατάγεται από την Ιταλία. Τελειώνοντας το σχολείο ξεκίνησε να σπουδάζει στο τμήμα ΜΜΕ και Επικοινωνίας στη Πάντειο από όπου και αποφοίτησε κάποια χρόνια μετά. Παράλληλα ξεκίνησε να σπουδάζει και υποκριτική στην Δραματική Σχολή Βεάκη ολοκληρώνοντας τις σπουδές του το 1999.

Τηλεόραση

Μετά το τέλος των σπουδών του έκανε το ντεμπούτο του ως ηθοποιός στη δραματική σειρά του Χριστόφορου Παπακαλιάτη Να με προσέχεις το 2001 με μία έκτακτη εμφάνιση. Τη σεζόν 2001-2002 άνηκε στο βασικό καστ της θεατρικής εκπομπής "1 Λεπτό Θέατρο" που προβλήθηκε από το Mega Channel ενώ το 2003 έκανε μια guest εμφάνιση στην δραματική σειρά Κλείσε τα μάτια. 
Τη σεζόν 2003-2004 πρωταγωνίστησε στην κωμική σειρά "Οίκος Αντοχής" που προβλήθηκε από τον Alpha. Έγινε ευρύτερα γνωστός τη σεζόν 2004-2005 πρωταγωνιστώντας στην νεανική σειρά Singles μαζί με τους Παναγιώτα Βλαντή, Μαρία Σολωμού, Σάννυ Χατζηαργύρη και Οδυσσέα Παπασπηλιόπουλο. Η σειρά αφορούσε μία παρέα νέων ανθρώπων, τους έρωτες, την επαγγελματική και κοινωνική τους ζωής. Μετά το τέλος του πρώτου κύκλου αποφάσισε να αποχωρίσει από το πρωταγωνιστικό καστ, κάνοντας ωστόσο κάποιες έκτακτες εμφανίσεις στον δεύτερο και τρίτο κύκλο της σειράς. Τη σεζόν 2005-2006 πρωταγωνίστησε μαζί με τον Γιώργο Νινιό, την Αλεξάνδρα Σακελλαροπούλου και την Κλέλια Ρένεση στη δραματική σειρά "Σαν όνειρο" ενώ συμμετείχε και σε δύο επεισόδια της σειράς 10η εντολή.
Τη σεζόν 2007-2008 πρωταγωνίστησε μαζί με τους Δημήτρη Κουρούμπαλη, Θάλεια Ματίκα, Σοφία Φαραζή και Πηνελόπη Αναστασοπούλου στην κωμική σειρά Big Bang. Την ίδια περίοδο συμμετείχε σε δύο επεισόδια της σειράς Οι ιστορίες του αστυνόμου Μπέκα, σε μία ιστορία της σειράς "Ιστορίες από την απέναντι όχθη" και σε μία ιστορία των Επτά Θανάσιμων Πεθερών. Τη σεζόν 2008-2009 πρωταγωνίστησε στη σειρά "Ο άγγελος μου ο διάβολος μου" ενώ τις σεζόν 2009-2011 είχε ένα από τους πρωταγωνιστικούς ρόλους στην σειρά "Κάρμα". Παράλληλα τη σεζόν 2010-2011 πρωταγωνίστησε στη δραματική σειρά του ANT1 Κύπρου "Ελένη η πόρνη". 
Τη σεζόν 2014-2015 είχε έναν από τους πρωταγωνιστικούς ρόλους του τέταρτου κύκλου της καθημερινής σειράς Κλεμμένα Όνειρα. Την επόμενη σεζόν πρωταγωνίστησε μαζί με την Μαρκέλλα Γιαννάτου στη δραματική σειρά "Χωρίς Εσένα" ενώ τη σεζόν 2016-2017 είχε έναν από τους πρωταγωνιστικούς ρόλους στην κοινωνική σειρά του Alpha, Η λέξη που δε λες. Τη σεζόν 2018-2019 πρωταγωνιστεί στην καθημερινή σειρά "Ο Πρίγκιπας της φωτιάς" στο Open.
Ριντ Σεντ Μαρκ

Καριέρα

Ο Σεντ Μαρκ έγινε μέλος των Celtic Frost το 1985, ηχογραφώντας μαζί τους το ΕΡ "Emperor's Return" τον Απρίλιο εκείνου του έτους και παίζοντας στην πρώτη συναυλία του συγκροτήματος στην Ζυρίχη, πριν περιοδεύσουν στην Γερμανία και την Αυστρία.
Ο Ντόμινικ Στάινερ αντικατέστησε τον μπασίστα Μάρτιν Έρικ Έιν για το άλμπουμ "To Mega Therion", με τον Έιν να επιστρέφει μετά το τέλος των ηχογραφήσεων του δίσκου. Οι Celtic Frost πραγματοποίησαν την πρώτη τους εμφάνιση σε βορειοαμερικάνικο έδαφος, στο φεστιβάλ "World War Three" του Μόντρεαλ και το καλοκαίρι του 1986 κυκλοφόρησαν το ΕΡ "Tragic Serenades", για την προώθηση του οποίου περιόδευσαν με τους Helloween και Grave Digger στην Ευρώπη και τους Voivod και Running Wild στην Αμερική. Το άλμπουμ "Into the Pandemonium" του 1987, παρουσίασε ένα ιδιαίτερα πειραματικό πρόσωπο για το συγκρότημα, με ατμοσφαιρικές και κλασικές επιρροές και θεωρήθηκε ιδιαίτερα επιδραστικό για την εξέλιξη του είδους.
Ο Σεντ Μαρκ αποχώρησε το 1988 και τρία χρόνια αργότερα εντάχθηκε στους Mind Funk, με τους οποίους κυκλοφόρησε το ομώνυμο άλμπουμ τον Μάρτιο του 1991. Το 1992, επανήλθε στους Celtic Frost με σκοπό την ηχογράφηση ενός νέου δίσκου με τίτλο "Under Apollyon's Sun", ο οποίος δεν κυκλοφόρησε ποτέ.
Το 2008, ο ντράμερ έγινε μέλος των Triptykon του Τόμας Γκάμπριελ Φίσερ για ένα μικρό χρονικό διάστημα, χωρίς να ηχογραφήσει, ενώ συμμετείχε και στο πρότζεκτ Septimus Orion.
Τσβίκλα

Το τσβίκλα (πολωνικά) ή τσβίκλι (ουκρανικά: цвіклі‎) είναι πολωνική και Δυτικής ουκρανική σαλάτα ή ρελίς που παρασκευάζεται με βρασμένα τριμμένα παντζάρια και  τριμμένο χρένο. Άλλα συστατικά περιλαμβάνουν συχνά τη ζάχαρη, το αλάτι, το χυμό λεμονιού και μερικές φορές κύμινο, μήλα, κόκκινο ξηρό κρασί, γαρύφαλλο, και ψιλοκομμένο μαϊντανό. Το Τσβίκλα συνήθως σερβίρεται ως συνοδευτικό σε κρέας, ιδιαίτερα σε ψητό ή καπνιστό.
Επαρχία Σερντάρ

Η επαρχία Σερντάρ (πρώην όνομα: Επαρχία Γκυζυλαρμπάτ) είναι μια επαρχία στην περιφέρεια Μπαλκάν του Τουρκμενιστάν. Το διοικητικό κέντρο της επαρχίας είναι το Σερντάρ. Παλιότερα, η περιοχή του Σερντάρ ήταν η παλιά ιρανική επαρχία Φαράβα (Παράβ).
Σουλτανάτο της Μαλάκκα

Το σουλτανάτο της Μαλάκκα (μαλαϊκά: Kesultanan Melayu Melaka, τζάβι: كسلطانن ملايو ملاك) ήταν μουσουλμανικό κράτος της νοτιοανατολικής Ασία στην περιοχή του πορθμού της Μαλάκκα, το οποίο ιδρύθηκε στα τέλη 14ου αιώνα και υπήρχε έως τις αρχές του 16ου αιώνα.

Επισκόπηση

Ο πρώτος ηγεμόνας του ήταν ο Παραμεσβάρα, βασιλιάς της Σιγκαπούρης, επίσης γνωστός ως Ισκαντάρ Σάχης. Η αυτοκρατορία έφτασε στο απώγειο της δύναμης της κατά τον 15ο αιώνα, και η πόλη της Μαλάκκα η οποία ήταν η πρωτεύουσα του εξελίχθηκε σε ένα από τα σημαντικότερα λιμάνια της εποχής στην μαλαϊκή χερσόνησο, τις νήσους Ριάου, Σουμάτρα, και το ευρύτερο αρχιπέλαγος της Ινδονησίας.
Ως κομβικό εμπορικό σημείο, η Μαλάκκα έγινε το κέντρο της ισλαμικής εκπαίδευσης και φιλοσοφίας, και εντός του αναπτύχθηκε η μαλαϊκή γλώσσα, λογοτεχνία και τέχνες. Η κλασική μαλαϊκή γλώσσα έιγνε η κοινή γλώσσα της νησιωτικής νοτιοανατολικής Ασίας και η γραφή τζάβι το κύριο μέσο των λογίων για τις πολιτιστικές και θρησκευτικές συναλλαγές. Μέσα από τις διαδικασίες αυτές, σχηματίστηκε εν τέλει η μαλαϊκή ταυτότητα, και συντελέστηκε η μαλαϊκοποίηση της περιοχής και ο σχηματισμός του ευρύτερου μαλαϊκού κόσμου στην περιοχή.Η πολιτική και πολιτιστική επιρροή του βασιλείου συνέχισαν έως την σύγχρονη εποχή, και για αιώνες η Μαλάκκα θεωρούνταν ως υπόδειγμα του μαλαϊκού μουσουλμανικού πολιτισμού, καθώς έθεσε τις βάσεις και συστήματα για το εμπόριο, διπλωματία, και διακυβέρνηση. 
Το 1511, η πόλη της Μαλάκκα κατακτήθηκε από την πορτογαλική αυτοκρατορία, και  ο Μαχμούντ Σάχης ο οποίος υπήρξε ο τελευταίος σουλτάνος της αυτοκρατορίας υποχώρησε στην ενδοχώρα όπου οι απογόνοι του ίδρυσαν τις νέες δυναστείες της Τζοχόρ και της Περάκ. Το γειτονικό Μπρουνέι επωφελήθηκε από την πτώση της Μαλάκκα και υιοθετώντας το Ισλάμ ως επίσημη θρησκεία έγινε το νέο επίκεντρο του εμπορίου και του ισλαμικού κόσμου στην περιοχή.
Χρίστος Βάκης

Βιογραφικά στοιχεία

Ο Χρίστος Βάκης γεννήθηκε στην Κισσόνεργα το 1933. Ομιλούσε, πέρα από την ελληνική, την αγγλική γλώσσα. Απέκτησε πτυχίο νομικής και εργάστηκε ως δικηγόρος και ως επαρχιακός δικαστής.
Απεβίωσε το 2002.

Πολιτική διαδρομή

Στις 16 Ιουνίου 1972 διορίστηκε Υπουργός Δικαιοσύνης στην Κυβέρνηση Αρχιεπισκόπου Μακαρίου Γ΄, θέση στην οποία παρέμεινε έως τις 15 Ιουλίου 1974. Την ημέρα του πραξικοπήματος της 15ης Ιουλίου 1974 βρισκόταν στον προεδρικό με τον Αρχιεπίσκοπο Μακάριο Γ΄ όπου και κτυπήθηκε άγρια από τους πραξικοπηματίες.
Στις 17 Ιανουαρίου 1975 διορίστηκε Υπουργός Υγείας στην Κυβέρνηση Αρχιεπισκόπου Μακαρίου Γ΄, θέση στην οποία παρέμεινε έως τις 4 Οκτωβρίου 1976.
Εξελέγη βουλευτής στις Βουλευτικές εκλογές 1976 στην Εκλογική Περιφέρεια Πάφου με τη Δημοκρατική Παράταξη (μετέπειτα ΔΗΚΟ). Στις 9 Οκτωβρίου 1980 μαζί με τον Τάσσο Παπαδόπουλο και τον Χριστόφορο Χριστοφίδη συγκρότησαν ανεξάρτητη κοινοβουλευτική ομάδα και στις 13 Νοεμβρίου 1980 προσχώρησαν στην Ένωση Κέντρου.
Δ΄ κατ' επανάληψη Εθνική των Ελλήνων συνέλευση

Η Δ' κατ' επανάληψη Εθνική των Ελλήνων συνέλευση του 1831-1832, η συνέλευση των «συνταγματικών», άρχισε στις 5 Δεκεμβρίου 1831 στο Άργος, συνέχισε τις εργασίες της στα Μέγαρα και στην Περαχώρα. Σταμάτησε τις εργασίες της όταν επέστρεψε στο Άργος στα τέλη Μαρτίου. Η ίδια η εθνοσυνέλευση αυτοαποκαλούνταν Συνέχεια της Τέταρτης των Ελλήνων Εθνοσυνελεύσεως 1831, θεωρώντας ότι είναι συνέχεια της Δ' Εθνοσυνέλευσης που έγινε στο Άργος το 1829.
Πρόεδρος της συνέλευσης ήταν ο Πανούτσος Νοταράς. Την ίδια ημέρα έναρξης της συνέλευσης αυτής, στις 5 Δεκεμβρίου 1831 άρχισε τις εργασίες της και η Ε' Εθνοσυνέλευση, με την υποστήριξη της κυβερνητικής επιτροπής, ενώ οι συμμετέχοντες στη Δ' κατ' επανάληψη εθνοσυνέλευση τη θεώρησαν παράνομη. Στη Δ' κατ' επανάληψη συνέλευση προσχώρησαν και πληρεξούσιοι που ήταν στην Ύδρα και αργότερα άλλοι που πήγαν στη συνέλευση στα Μέγαρα.
Η συνέλευση μετά από το Άργος, μετακινήθηκε στα Μέγαρα και στη συνέχεια στην Περαχώρα. Στην Περαχώρα, η συνέλευση γινόταν στην εκκλησία των Παμμεγίστων Ταξιαρχών (ναό του 1767).
Στις 25 Μαρτίου 1832 βρέθηκε στα Καλύβια του Αγίου Βασιλείου, αφού είχε δεχθεί επίθεση από αντιμαχόμενα ελληνικά στρατεύματα στον Ισθμό της Κορίνθου και στις 26 Μαρτίου μπήκε στο Άργος.

Έργο της Δ' κατ' επανάληψη Εθνικής των Ελλήνων συνέλευσης

Στις 10 Δεκεμβρίου 1831, στο Άργος όρισε ως Διοικητική επιτροπή τους Ιωάννη Κωλέττη, Ανδρέα Ζαΐμη, Γεώργιο Κουντουριώτη (μια από τις Διοικήσεις της Ελλάδας το 1832). Στη συνέχεια, στις 18 Ιανουαρίου 1832 από τα Μέγαρα, αποκήρυξε τον Αυγουστίνο Καποδίστρια ως παραβιαστή της νομίμου συνελεύσεως, αυτουργό του εκραγέντος εμφυλίου πολέμου και άρπαγα της Υπέρτατης Αρχής και στις 22 Ιανουαρίου απαγόρευσε την κυκλοφορία του χαρτονομίσματος του Φοίνικα που τύπωνε η κυβέρνηση του Αυγουστίνου Καποδίστρια.
Φαιντανύλη

Η φαιντανύλη (fentanyl) είναι συνθετικό οπιοειδές το οποίο χρησιμοποιείται ως αναλγητικό κατά τη διάρκεια της αναισθησίας. Παρασκευάστηκε για πρώτη φορά το 1960 από τον Πολ Τζάνσεν. Η φαιντανύλη έχει 100 φορές πιο ισχυρή αναλγητική δράση από τη μορφίνη, αλλά πιο σύντομη δράση, περίπου 15 με 30 λεπτά (σε σύγκριση με τη μορφίνη που δρα για 4 με 6 ώρες). Η χορήγησή του γίνεται επισκληρίδια (στο τοκετό) ή ενδοραχιαία. Επίσης είναι διαθέσιμη σε διαδερμικά αυτοκόλλητα και σε σκεύασμα για λήψη από το στόμα για την αντιμετώπιση του πόνου σε καρκινοπαθείς. Το φάρμακo μεταβολίζεται και απεκκρίνεται κυρίως από τα ούρα.
Καλλιθέα Άρτας

Διοικητικές μεταβολές

Το αρχικό όνομα του οικισμού ήταν Μαχαλάς. Ο οικισμός αναγνωρίστηκε το 1961 και εντάχθηκε στην κοινότητα Πιστιανών Νέας Ελλάδος (Ροδαυγή). Το 1984 μετονομάστηκε σε Καλλιθέα. Το 1997 εντάχθηκε στο δήμο Ξηροβουνίου και το 2010 στο Δήμο Αρταίων.

Τοποθεσία και Πρόσβαση

Η Καλλιθέα γειτνιάζει με τους οικισμούς της τοπικής κοινότητας Πιστιανών.
Νικόλαος Καλέλης

Βιογραφία

Εξελέγη βουλευτής Άρτης στις εκλογές του 1920 και επανεξελέγη το 1923. 
Ως πληρεξούσιος έλαβε μέρος στην επιτροπή που είχε συσταθεί με σκοπό την εκπόνηση ενός νέου συντάγματος.
Από τις 17 Μαρτίου 1945 (στην κυβέρνηση Πλαστήρα ως τις 25 Απριλίου 1945 (στην κυβέρνηση Πέτρου Βούλγαρη) ήταν υφυπουργός (λίγο μετά υπουργός) Γενικός Διοικητής Ηπείρου.
Αμερικανικό Όπεν γκολφ

To Αμερικανικό ανοικτό πρωτάθλημα  (United States Open Championship), περισσότερο γνωστό ως U.S. Open αποτελεί ετήσιο τουρνουά του γκολφ ανοικτής συμμετοχής. Πρόκειται για το δεύτερο σε σημαντικότητα τουρνουά του γκολφ και είναι μέρος του προγράμματος τόσο στη σειρά των αγώνων του PGA Tour όσο και στο European Tour. Διοργανώνεται από την Αμερικανική Ένωση του Γκολφ (United States Golf Association) στα μέσα του Ιουνίου, με την τελική φάση να διοργανώνεται την τρίτη Κυριακή του μήνα αυτού, που είναι και η Ημέρα του Πατέρα. Το Αμερικανικό Όπεν διεξήχθη για πρώτη φορά το 1895.